FiskeribladetFiskaren har fått innsyn i en bekymringsmelding fra en av Kystverkets loser, Øistein Nilsen, til Kystverkets ledelse. Nilsen og minst to andre loser har fått informasjon fra sivile sjøkapteiner om at russiske sjøkapteiner blir oppfordret av egne myndigheter til å skaffe seg farledsbevis for norskekysten.

Eksklusivt intervju med varsleren her.

Konflikt eller krig

I e-posten FiskeribladetFiskaren har fått innsyn i, skriver Nilsen at: "russiske myndigheter skal ha oppfordret russiske kapteiner i norske rederi til å ta farledsbevis for å forberede seg til en eventuell konflikt eller krigssituasjon med Norge".



Nilsen bekrefter at han har kontaktet etterretningstjenesten. Ingen i Forsvarets etterretningstjeneste kunne kommentere saken fredag ettermiddag. Forsker Kristian Åtland ved Forsvarets Forskningsinstitutt villle fredag ettermiddag heller ikke kommentere nyheten. Kystverket har også kontaktet Politiets sikkerhetstjeneste (PST).

Russlands president Vladimir Putin samler detaljkunnskap om norskekysten, hevder en los i kystvakten, Øistein Nilsen. Arkivfoto.

Kan ikke nekte

Kystverksdirektør Kirsti Slotsvik bekrefter bekymringsmeldingen.

– Vi registrerer hva han melder og vi tror at han har hørt det. Han handler riktig ved å varsle, men hva kan vi gjøre, spør direktør Slotsvik i Kystverket.

– Vi har ikke lov å nekte en russer farledsbevis utfra nasjonalitet. Farledsbevis gis uavhengig av nasjonalitet. Hvis man kan dokumetere nok opptjeningstid og består vår eksamen kan man få farledsbevis. I utgangspunktet kan du få for hele norskekysten, men det er tenkt strekningsvis. Men på den annen side, russerne har vel sikkert de sjøkart de trenger, sier Slotsvik.

Epostene

I e-posten som er sendt fra los Øistein Nilsen som arbeider ved Fredrikstad losstasjon, skriver han følgende:

"Hadde en båt ut fra Øra, og kom i god kontakt med kapteinen. Han seilte i et norsk rederi, der det var få norske, men mange utenlandske og særlig russiske kapteiner. Mange av disse hadde farledsbevis. Han kunne fortelle, at under en samtale med en av disse russiske kapteinene, fortalte denne at russiske myndigheter oppfordret russiske kapteiner til å ta farledsbevis, og gjøre seg så kjent på kysten som mulig, slik at de kunne være loser/ kjentmenn på russiske militærfartøyer under en konflikt/krigssituasjon".

I en påfølgende e-post som FiskeribladetFiskaren har fått tilsendt, opplyser Nilsen at han har kontaktet etteretningstjenester om saken.

"Har fått mange tilbakemeldinger på mailen jeg sendte til så mange, og omtrent kun positive, til og med fra toppledelsen -- og takk for det. Meningen med dette var planlagt. I en så stor organisasjon syntes jeg det skjer lite når man går tjenestevei. Mitt inntrykk er at ting bare forsvinner underveis. Nå vet alle det, de som gir mange dispensasjoner, de som sitter med farledsbevis og alle andre.

Jeg tror selvfølgelig ikke at Kystverket kan ordne opp i dette alene. Etterretningstjenestene ble informert om saken av meg, ca. en uke før forrige mail. I tillegg har flere jeg har hatt kontakt med, gått videre til politikere. Takk for god hjelp.

En los-kollega fikk den samme historien av samme kapteinen. Kapteinen virket veldig seriøs på oss begge. Han sa at i hans miljø var dette kjent. For meg var dette så alvorlig at jeg ville gå videre med det, og så langt som mulig".

Generalløytnant Kjell Grandhagen sjef for etterretningstjensten.

Foto: Mikaela Berg

Direktør i Kystverket Kirsti Slotsvik.

Foto: Einar Lindbæk

( VILKÅR )